Iltalehden saamien yhteydenottojen mukaan eri puolilla Suomea on pelästytty outoja pamahduksia.

Hirvensalmella kuultiin klo 13 aikaan kaksi pamausta. Lukijan mukaan ilmassa haisi ruuti ja taivaalla näkyi kahden lentokoneen jäljet. - Aivan kuin taloon olisi törmännyt rekka, lukija kuvailee. LUKIJAN KUVA

Iltalehteen tulleiden lukuisten uutisvinkkien mukaan kovia pamauksia, joihin liittyen on raportoitu myös paineaallosta ja talon tärinästä, on sattunut myös ainakin Hirvensalmella, Voikoskella, Puulavedellä ja Kouvolassa.

Puolustusvoimien viestintäjohtaja Mika Kalliomaan mukaan kyse on ilmavoimien operatiivisesta lentotoiminnasta, jonka yksityiskohdista ei kerrota. Kyse ei ole etukäteen suunnitellusta operaatiosta.

Kalliomaan mukaan lentomeluhavainnot johtuvat ilmavoimien hornet-hävittäjien operatiivisesta tunnistuslennosta, jossa äänivalli rikkoutui.

Kyseessä ei ole ennakkoon suunniteltu harjoitus. Kalliomaa ei kommentoi sanallakaan operaation syytä, kohdetta tai muita yksityiskohtia. Hänen mukaansa niukka tiedotuslinja on vastaavissa tapauksissa normaali käytäntö.

- Meillä on ollut operatiivinen tarve siirtää kohdekalustoa toiseen paikkaan, mutta miksi ja mitä on tapahtunut, näitä yksityiskohtia ei valmiusasioissa voida kertoa.

Pamauksia ja paineaaltoja säikähtäneet ihmiset ovat soitelleet ahkerasti hätäkeskukseen. Esimerkiksi Kymenlaakson pelastuslaitokselta kerrotaan, että kansalaisilta on saatu ilmoituksia " maanjäristyksistä " . Onko ihmisillä syytä hätään?

- Oma kone on lentänyt yli äänennopeudella, ei ole sen dramaattisempaa turvallisuustilanteeseen liittyvää tekijää, Kalliomaa vakuuttaa.

Iltalehti.fi seuraa tilannetta.